Силни отбори от Русия, Беларус и Турция пристигат за Международния турнир по баскетбол в памет на легендарната българска спортистка Ваня Войнова. Надпреварата се организира за четвърта поредна година от „София – европейска столица на спорта“ и БК Славия, като сега е за девойки до 13-годишна възраст. Този уикенд, от петък до неделя, зала Триадица ще бъде домакин на срещите на четирите отбора, част от тях представители на престижни европейски школи в този спорт.
„Прекрасна е тази синегрия между Столична община и БК Славия, благодарение на нея вече четвърта година се организира турнир в памет на "Ваня Войнова", чудесна възможност нашите млади таланти да се срещнат с представители на водещи школи в световния баскетбол. Пожелавам успех на участниците и дано повече подобни прояви съдействат българският женски баскетбол да възвърне предишните си позиции,“ заяви президентът на БФ Баскетбол Георги Глушков на пресконференция днес в Информационния център на „София – европейска столица на спорта“.На срещата с медиите присъства и старши треньорът на мъжкия национален отбор по баскетбол Росен Барчовски. „Няма по-чисто нещо от детския спорт. Благодаря на "София – европейска столица на спорта" и БК Славия, че поддържат традицията и полагат усилия от година на година турнирът да става все по-качествен. Призоваваме столичани и гостите на града да подкрепят през уикенда бъдещите ни таланти и да се насладят на качествени мачове в зала „Триадица,“ заяви Барчовски преди да отговори на десетки въпроси във връзка с първите евроквалификации и драматичната победа на националните баскетболисти над Латвия преди два дни.
Благодарност към „София – европейска столица на спорта“ отправи и президентът на БК Славия Васил Йотов, който разкри, че в белия клуб се подготвят над 250 деца и вероятно от следващата година този турнир ще бъде през есента за удобство на участниците.„Каним децата от всички школи да присъстват в залата и да проследят турнира. Идват отбори от много силни в баскетбола държави. Този път сме потърсили разширяване на географията и за първи път ще видим млади баскетболистки от Русия, Беларус, Турция… Това е критична възраст за децата и трябва да им осигурим повече подобни възможности, повече зали и средства за да спортуват,“ каза на срещата с медиите изтъкнатият треньор в женското направление Георги Божков, в момента спортен директор на БК Славия.
Ето и програмата на IV турнир „Ваня Войнова“:28 ФЕВРУАРИ, ПЕТЪК15.30 ГОМЕЛ (Русия) – ТЕД (Турция)17.15 OТКРИВАНЕ17.30 МБУ (Беларус) – Славия (Бъл)
29 ФЕВРУАРИ, СЪБОТА9.00 ТЕД - МБУ10.30 ГОМЕЛ - Славия15.30 МБУ - ГОМЕЛ17.30 ТЕД - Славия
1 МАРТ, НЕДЕЛЯ9.00 Малък финал - среща за 3/4 място10.30 Финал12.00 ЗАКРИВАНЕ И НАГРАЖДАВАНЕ
------Досегашните победители и финали:2017 - U16 РАДИВОЙ КОРАЧ (Сърбия), победили на финала Славия със 71:482018 - U14 СЛАВИЯ (България), победили на финала Радивой Корач (Сърбия) с 39:352019 - U18 ТЪРГОВИЩЕ (Румъния), победили на финала Славия със 73:69
Ваня Войнова (27 декември 1934 – 9 март 1993) е легендарна баскетболистка, носителка с отбора на Славия на Купата на европейските шампиони през 1959 и 1963 г. Участва на три световни първенства, като през 1959 г. в Москва българският отбор печели сребърните медали, а Войнова е обявена за най-добър център. Има и бронз от Перу през 1964 г. Определена е за баскетболистка №1 на Европа през 1958 г. когато българките печелят златен медал на Европейското първенство в Лодз (Полша). Тя е и сребърна медалистка от Европейския шампионат през 1962 г. в Мюлуз. Носителка е на 12 последователни републикански титли (1953-1965 г.), първият Спортист № 1 на България през 1958 г. в анкетата на в. „Народен спорт“. През 2001 г. Войнова е приета посмъртно за почетен член на „Залата на славата“ в Ноксвил, Тенеси, САЩ.